ཁ་སང་དེ་རིང་རྒྱལ་པོ་ཤུགས་ལྡན་བསྟེན་གསོལ་དང་འབྲེལ་བའི་རྙོག་ཟིང་ཞིག་སྤྱི་ཚོགས་མང་པོའི་ནང་ཁྱབ་ཡོད།འདས་པའི་ལོ་རྒྱུས་ནང་གི་བྱུང་བ་ནི་ང་ལྟ་བུ་ཞིག་གིས་བཤད་མི་དགོས་པ་ལྟ་བུ་ཞིག་རེད།འོན་ཀྱང་དེང་སྐབས་༼དོལ་པོ་༽ནི་དོལ་རྒྱལ་ལམ་སྤྲུལ་སྐུ་གྲགས་པ་རྒྱལ་མཚན་གྱི་སྐྱེས་ཡུལ་ཡིན་པས་ས་ཁུལ་དེ་ན་དོལ་རྒྱལ་བསྟེན་གསོལ་བྱེད་མཁན་མང་ཟེར་བ་སོགས་དངོས་ཡོད་གནས་ཚུལ་མི་ཤེས་བཞིན་དུ་སྤྱི་ཚོགས་ནང་གླེང་སློང་བྱེད་མཁན་དེ་འདྲ་བྱུང་དང་འབྱུང་བཞིན་པ་མིག་མཐོང་ལག་ཟིན་གྱི་གནས་ཚུལ་དུ་གྱུར་འདུགབལ་ཡུལ་ནང་ལྟ་བུར་མཚོན་ན་དེ་ལྟའི་གནས་ཚུལ་གང་མང་ཐོན་ཡོད།མདོར་ན་ང་ཚོས་གང་ཞིག་གླེང་བ་དེ་དག་སོ་སོས་འགན་ཁུར་དགོས་རྒྱུ་ནི་སྨྱུག་ཐོགས་པ་ཞིག་ལ་མཚོན་ན་གཞི་རྩའི་དགོས་མཁོ་ཡིན་པར་མཐོང་བས་ཅི་ཞིག་བཤད་འདོད་པ་དེའི་སྐོར་ལ་དཔྱད་པ་བྱེད་དགོས་རྒྱུ་དེ་ཡང་ཆེས་གལ་གནད་ཅན་ཞིག་ཡིན་པ་ང་ཚོ་ཚང་མས་ཤེས་རྟོགས་ཐུབ་དགོས།དེས་ན་ངས་འདིར་དོལ་པོ་ནི་དོལ་རྒྱལ་གྱི་སྐྱེས་ཡུལ་མིན་པའི་སྐོར་ལ་ཉུང་ཙམ་ཞིག་ཁ་ཚ་དགོས་གཏུག་གིས་གླེང་བར་འདོད།སྤྱིར་དོལ་རྒྱལ་གྱི་མིང་ཐོགས་ཚུལ་ནི་བོད་ལྷོ་ཁའི་ས་ཁུལ་དོལ་ཟེར་བ་ཞིག་གི་ནང་དོལ་ཆུ་མིག་དཀར་པོར་གྲགས་པ་དེར་བརྟེན་མཁར་བཞེངས་ཏེ་སྤྲུལ་སྐུ་གྲགས་པ་རྒྱལ་མཚན་ཤི་རྗེས་གསོལ་མཆོད་བྱས་ནས་དོལ་རྒྱལ་ཟེར་བའི་མིང་དེ་ཐོགས་པར་གྲགས།